b'\n_START_ARTICLE_\nPetre Alexandrescu (pictor)\n_START_SECTION_\nStudii\n_START_PARAGRAPH_\nA urmat \xc8\x98coala Central\xc4\x83 din Craiova unde l-a avut profesor pe pictorul Constantin Lecca._NEWLINE_Domnitorul Barbu \xc8\x98tirbei l-a remarcat pe t\xc3\xa2n\xc4\x83rul Petre Alexandrescu, care la numai 17 ani era suplinitor la o catedr\xc4\x83 de desen din ora\xc8\x99ul lui natal. Domnitorul, impresionat de talentul acestuia a hot\xc4\x83r\xc3\xa2t \xc3\xaen 1851 s\xc4\x83-l trimit\xc4\x83 \xc3\xaen str\xc4\x83in\xc4\x83tate pentru aprofundarea studiilor._NEWLINE_A plecat \xc3\xaent\xc3\xa2i \xc3\xaen Italia, unde s-a \xc3\xaenscris la Accademia di San Luca din Roma. Aici a studiat p\xc3\xa2n\xc4\x83 \xc3\xaen anul 1856, dup\xc4\x83 care a plecat la Paris ca s\xc4\x83 continue studiile cu L\xc3\xa9on Cogniet (1794-1880).\n_START_SECTION_\nCariera artistic\xc4\x83\n_START_PARAGRAPH_\n\xc3\x8en 1856, fiind la Paris a lucrat, \xc3\xaen colaborare cu Carol Popp de Szathm\xc3\xa1ry, o pictur\xc4\x83 ce reprezint\xc4\x83 Unirea Principatelor Rom\xc3\xa2ne. \xc3\x8en 1858, pictura Unirea Principatelor, a fost litografiat\xc4\x83 \xc8\x99i difuzat\xc4\x83 \xc3\xaen tiraj de mas\xc4\x83. Litografia, tip\xc4\x83rit\xc4\x83 la Wonneberg, din care un exemplar se afla la Palatul Patriarhal (fost \xc8\x99i Palatul Camerei Deputa\xc8\x9bilor) din Dealul Mitropoliei, este o alegorie: la partea superioar\xc4\x83 Sf\xc3\xa2nta Treime, protectoare; jos, pe p\xc4\x83m\xc3\xa2nt, un \xc3\xaenger \xc3\xaencoronat, care str\xc3\xa2nge m\xc3\xa2inile celor dou\xc4\x83 \xc8\x9b\xc4\x83r\xc4\x83nci, simboliz\xc3\xa2nd cele dou\xc4\x83 principate unite. Pe o treapt\xc4\x83, mai jos, alte dou\xc4\x83 femei: Justi\xc8\x9bia \xc8\x99i Istoria, sunt martore la acest act solemn._NEWLINE_Dup\xc4\x83 1859, Alexandrescu s-a \xc3\xaentors la Craiova, la p\xc4\x83rin\xc8\x9bii s\xc4\x83i, unde a pictat portretele membrilor familiilor boiere\xc8\x99ti din ora\xc8\x99: Otetele\xc8\x99eni, V\xc4\x83rvoreni, Fili\xc8\x99eni. \xc3\x8en ianuarie 1860 a plecat la Bucure\xc8\x99ti, devenind profesor de desen la gimnaziul Laz\xc4\x83r, unde a r\xc4\x83mas p\xc3\xa2n\xc4\x83 la 1867. Aici l-a avut ca elev pe viitorul pictor de renume Ion Andreescu. C\xc3\xa2t a fost profesor, a executat o serie de portrete de episcopi \xc8\x99i arhierei la cererea lui Dionisie Romano, episcopul Buz\xc4\x83ului.\n_START_SECTION_\nPictor de biserici\n_START_PARAGRAPH_\nA contribuit la decorarea bisericii Antim din Bucure\xc8\x99ti. \xc3\x8entre 1860-1863, sub grija episcopului Clement al Arge\xc8\x99ului, pictura original\xc4\x83 a fost \xc3\xaenlocuit\xc4\x83 cu alta, lucrat\xc4\x83 \xc3\xaen fresc\xc4\x83 de pictorul Petre Alexandrescu. Peste tot se observ\xc4\x83 tendin\xc8\x9bele naturiste ale pictorului. \xc3\x8entreaga pictur\xc4\x83 a bisericii p\xc4\x83streaz\xc4\x83 elemente de imita\xc8\x9bie a marilor arti\xc8\x99ti ai Rena\xc8\x99terii, at\xc3\xa2t \xc3\xaen compozi\xc8\x9bie c\xc3\xa2t \xc8\x99i \xc3\xaen tratarea personajelor._NEWLINE_A lucrat la Biserica cu hramul \xe2\x80\x9eSf\xc3\xa2ntul Nicolae\xe2\x80\x9d din Br\xc4\x83ila.  Pictura este executat\xc4\x83 \xc3\xaen ulei, cu dominarea culorilor crem \xc8\x99i maron \xc3\xaenchis, \xc3\xaen anii 1863-1865, \xc3\xaentr-un stil de inspira\xc8\x9bie renascentist\xc4\x83 italian\xc4\x83.\n_START_SECTION_\nRenun\xc8\x9barea la pictur\xc4\x83\n_START_PARAGRAPH_\n\xc3\x8en timp ce picta Biserica \xe2\x80\x9eSf\xc3\xa2ntul Nicolae\xe2\x80\x9d din Br\xc4\x83ila, a fost admirat de fiica lui Rally, un mare bog\xc4\x83ta\xc8\x99 grec din Br\xc4\x83ila, proprietar al teatrului \xc8\x99i al hotelului cu acela\xc8\x99i nume, precum \xc8\x99i al multor pr\xc4\x83v\xc4\x83lii. C\xc3\xa2nd grecul a aflat c\xc4\x83 fiica sa nu mai are somn din pricina unui \xe2\x80\x9ezugrav\xe2\x80\x9d de biserici, a trimis-o departe, la Messemvria. Petre Alexandrescu a continuat s\xc4\x83 picteze Biserica Sf. Nicolae. C\xc3\xa2nd fresca era uscat\xc4\x83, pictorul, sub \xc3\xaenfl\xc4\x83c\xc4\x83rarea iubirii, s-a \xc3\xaenf\xc4\x83\xc8\x9bi\xc8\x99at la p\xc4\x83rin\xc8\x9bii fetei hot\xc4\x83r\xc3\xa2t s\xc4\x83-i cear\xc4\x83 m\xc3\xa2na. Ini\xc8\x9bial, grecul Rally nu prea s-a l\xc4\x83sat \xc3\xaenduplecat de insisten\xc8\x9bele t\xc3\xa2n\xc4\x83rului spiritual. Dar, ca s\xc4\x83 fie sigur, a chemat-o pe fiica sa pentru a-i cere \xc3\xaencuviin\xc8\x9barea. \xc3\x8entr-un final a fost de acord s\xc4\x83-\xc8\x99i dea fata dup\xc4\x83 Petre Alexandrescu, dar i-a interzis acestuia s\xc4\x83 mai pun\xc4\x83 m\xc3\xa2na pe "vopsele". Petre Alexandrescu a consim\xc8\x9bit \xc8\x99i a mai pictat doar chipul so\xc8\x9biei sale, Athina, dup\xc4\x83 care a renun\xc8\x9bat definitiv la pictur\xc4\x83. Consider\xc3\xa2nd c\xc4\x83 via\xc8\x9ba pe care o tr\xc4\x83ia la Bucure\xc8\x99ti era lipsit\xc4\x83 de perspective, de\xc8\x99i era apreciat de contemporani ca pictor, a r\xc4\x83mas la Br\xc4\x83ila, unde a practicat negustoria p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii. Contemporanii remarcau c\xc4\x83, pentru a se putea c\xc4\x83s\xc4\x83tori cu femeia iubit\xc4\x83, Petre Alexandrescu a renun\xc8\x9bat la penel \xc8\x99i a devenit un \xe2\x80\x9eom serios\xe2\x80\x9d.\n_START_SECTION_\nLeg\xc4\x83turi de familie\n_START_PARAGRAPH_\nA fost bunicul dinspre mam\xc4\x83 al baritonului Petre \xc8\x98tef\xc4\x83nescu Goang\xc4\x83.\n_START_SECTION_\nOpera\n_START_PARAGRAPH_\nLucr\xc4\x83ri ale lui Petre Alexandrescu se g\xc4\x83sesc \xc3\xaen galeria de pictur\xc4\x83 na\xc8\x9bional\xc4\x83 a Muzeului de Art\xc4\x83 Craiova, \xc8\x99i anume portretele familiilor Oteteli\xc8\x99anu, Vorvoreanu, Fili\xc8\x99anu, Ion \xc8\x99i Masia Hagiad.'